УСТАВ

НА НАРОДНО ЧИТАЛИЩЕ „НИКОЛА ВАПЦАРОВ-С.КОМУНИГА 1957”

Село Комунига, община Черноочене

## ГЛАВА ПЪРВА

# ОБЩИ ПОЛОЖЕНИЯ

Чл.1. Народно читалище „НИКОЛА ВАПЦАРОВ-С.КОМУНИГА 1957” е традиционно, самоуправляващо се, българско, културно – просветно сдружение с нестопанска цел, в обществена полза, изградено върху принципите на доброволността, демократизма и автономията. То няма политическа насоченост и в дейността му могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Чл.2. Читалището е самостоятелна институция, която работи във взаимодействие с учебни заведения, обществени организации и други структури, които извършват определена културно – просветна или образователна дейност.

Чл.3. Читалището се съюзява, сътрудничи и координира своята дейност с други читалища на територията на Република България, за защита на своите интереси и за провеждане на съвместни дейности и инициативи като: фестивали, събори, тържества и др. на местно или регионално ниво.

Чл.4. Читалището е юридическо лице с нестопанска цел, с обществено полезна дейност, с наименование: НАРОДНО ЧИТАЛИЩЕ „НИКОЛА ВАПЦАРОВ-С.КОМУНИГА 1957” със седалище и адрес на управление – село Комунига, община Черноочене, област Кърджали.

ГЛАВА ВТОРА

ЦЕЛИ

Чл.5. Целта на читалището е да задоволява потребностите на гражданите, свързани със:

А) развитие и обогатяване на културния живот;

Б) запазване на обичаите и традициите на българския народ;

В) разширяване на знанията на гражданите и приобщаването им към ценностите и постиженията на науката, изкуството и културата;

Г) възпитаване и утвърждаване на национално самосъзнание;

Д) осигуряване на достъп до информация.

ГЛАВА ТРЕТА

ДЕЙНОСТИ

Чл.6. (1) Читалището осъществява дейност в обществена полза, като:

А) урежда и поддържа библиотека, читалня, фото – фоно – филми и видеотеки, създава и поддържа електронни информационни мрежи;

Б) развива и подпомага любителското художествено творчество;

В) организира школи, кръжоци и курсове, клубове, кино и видеопоказ, празненства, концерти и чествувания и младежки дейности;

Г) събира и разпространява знания за родния край;

Д) създава и съхранява музейни сбирки, съгласно Закона за културното наследство;

Е) осъществява социални дейности и услуги, подпомагащи лица и семейства, както и такива, свързани с отглеждането, възпитанието, обучението и уплътняването на свободното време на деца и млади хора;

Ж) предоставя компютърни и интернет услуги;

З) извършва и допълнителни дейности, които не са забранени от закона, подпомагащи изпълнението на основните функции;

Чл. 7 Читалището провежда и възпитателна дейност, съобразно своите основни цели.

Чл. 8 Читалището няма право възмездно или безвъзмездно да предоставя притежавано или ползвано от него движимо или недвижимо имущество за:

* хазартни игри и нощни заведения;
* за дейност на нерегистрирани от Закона за вероизповеданията религиозни общности и юридически лица с нестопанска цел на такива общности;
* за постоянно ползване на политически партии и организации;
* на председателя, секретаря, членовете на настоятелството и проверителната комисия и на членовете на техните семейства.

ГЛАВА ЧЕТВЪРТА

ЧЛЕНСТВО

Чл.9 Народно читалище „НИКОЛА ВАПЦАРОВ-С.КОМУНИГА 1957” е наследник и приемник на името и традициите на учреденото през 1960 г. в село Комунига читалище „Никола Вапцаров”, съгласно Закона за народните читалища.

Чл.10 Членовете на читалището са: индивидуални, колективни и почетни.

1. Индивидуалните членове са български граждани. Те биват действителни и спомагателни:

а/ действителните членове са дееспособни лица, навършили 18 години, които участват в дейността на читалището, плащат редовно определения по устава на читалището членски внос и имат право на глас, да избират и да бъдат избирани в ръководните органи на читалището;

б/ спомагателните членове са лица до 18 години, нямат право да избират и да бъдат избирани в органите на читалището и имат съвещателен глас.

2. Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас. Колективните членове могат да бъдат:

а/ професионални организации;

б/ стопански организации;

в/ търговски дружества;

г/ кооперации и сдружения;

д/ културно – просветни и любителски клубове и творчески колективи;

е/ други юридически лица с нестопанска цел.

3. Почетни членове могат да бъдат български и чужди граждани с изключителни заслуги към читалището.

Чл.11.1. Членуването в читалището е доброволно.

2.Кандидатът подава писмена молба до настоятелството, в която декларира, че е запознат с Устава и го приема. Кандидатите – юридически лица представят освен молба и преписи от документите си за регистрация и от решението на управителните си органи за членство в читалището.

3. Всеки член има право да бъде информиран за дейността на читалището, да се ползува от имуществото му и от резултатите от дейността му.

4. Всеки член на читалището е длъжен да заплаща редовно членския си внос.

5. Членските права и задължения на индивидуалните членове са непрехвърлими и не преминават върху други лица.

Чл.12 Прекратяването на членството се извършва чрез:

1. Изключване на съответния член на читалището от общото събрание по предложение на настоятелството, за системни нарушения на устава на читалището и злоупотреба с името и традициите на НЧ „НИКОЛА ВАПЦАРОВ-С.КОМУНИГА 1957” село Комунига, както и чрез освобождаване от Общото събрание поради незаплащане на определения с решение на общото събрание членски внос за период от 2 (две) последователни календарни години и поради три последователни неучастия в заседанията на Общото събрание.

2. По писмена молба на съответния член на читалището, адресирана до настоятелството.

3. Поради смърт на съответния член на читалището или поставянето му под пълно запрещение.

4. С прекратяването на юридическото лице при колективните членове.

ГЛАВА ПЕТА

ОРГАНИ НА ЧИТАЛИЩЕТО

Чл.13 Органи на читалището са: Общото събрание, Настоятелството и Проверителната комисия.

ОБЩО СЪБРАНИЕ

Чл.14 Върховен орган на читалището е Общото събрание.

1. Общото събрание на читалището се състои от всички членове на НЧ „НИКОЛА ВАПЦАРОВ-С.КОМУНИГА 1957” село Комунига, имащи право на глас.

Чл.15 Общото събрание:

1. Изменя и допълва устава.
2. Избира и освобождава членове на настоятелството, проверителната комисия и председателя и определя броя на членовете им.
3. Приема вътрешните актове, необходими за организацията на дейността на читалището.
4. Изключва членове на читалището, по предложение на настоятелството, на основание чл.12, т.1 от Устава на НЧ „НИКОЛА ВАПЦАРОВ-С.КОМУНИГА 1957”.
5. Определя основните насоки за дейността на читалището.
6. Взема решения за членуване или за прекратяване на членство на читалището в читалищно сдружение или други организации.
7. Приема бюджета на читалището – до 30 март на следващата година.
8. Приема годишния отчет за дейността на настоятелството и проверителната комисия – до 30 март на следващата година.
9. Определя размера на членския внос за всяка календарна година, по предложение на настоятелството на читалището.
10. Отменя решения на органи на читалището, които противоречат на закона, устава или други вътрешни актове, регламентиращи дейността на читалището.
11. Взема решения за откриване на клонове на читалището след съгласуване с общината.
12. Взема решение за прекратяване на читалището.
13. Взема решение за отнасяне до съда на незаконосъобразни действия на ръководството или на отделни членове.

Чл.16 Правата по т.1, 2, 7, 8, 10, 12 не могат да се възлагат на други органи на читалището.

Чл.17 Решенията на Общото събрание се вземат с явно гласуване и са задължителни за другите органи на читалището.

Чл.18 Решенията на общото събрание подлежат на съдебен контрол относно тяхната законосъобразност и съответствие с устава.

Чл.19 Решенията на органите на читалището, които са взети в противоречие със закона, устава или предходно решение на общото събрание могат да бъдат оспорвани пред общото събрание по искане на заинтересованите членове на читалището или на негов орган, отправено в едномесечен срок от узнаването им, но не по-късно от една година от вземане на решението.

Чл.20 Споровете по чл.18 могат да бъдат повдигани пред съда по регистрацията на читалището от всеки негов член или на негов орган, или от прокурора в едномесечен срок от узнаването им, но не по-късно от една година от датата на вземане на решението.

СВИКВАНЕ НА ОБЩОТО СЪБРАНИЕ

Чл.21.1 Редовното общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на 1/3 от действителните членовете на читалището. Ако в последния случай настоятелството в 15 дневен срок не отправи писмено покана за свикване на общо събрание, то се свиква от проверителната комисия или от една трета от членовете на читалището.

1. Поканата за общото събрание трябва да съдържа дневния ред, датата, часа и мястото на провеждане на общото събрание и по чия инициатива то се свиква.
2. Поканата трябва да бъде получена не по-късно от седем дни преди датата на провеждането срещу подпис или връчена на членовете на читалището. В същия срок на вратата на читалището и на други общодостъпни места на територията на село Черничево, трябва да бъде обявено и съобщение за събранието.
3. Общото събрание е законно, ако присъствуват повече от половината от всички членове. При липса на кворум, събранието се отлага с един час по-късно на същото място и при същия дневен ред, след което то се счита за законно, ако на него присъстват минимум една трета от членовете при редовно общо събрание или минимум половината плюс един от членовете при извънредно общо събрание

Чл.22.1 Всеки член на общото събрание има право на един глас.

2.Член на общото събрание няма право на глас при решаване на въпроси, отнасящи се до :

а/ него, неговия съпруг /а/ или роднини по права линия - без ограничения, по съребрена линия до четвърта степен, или по сватовство- до втора степен включително;

б/ юридически лица, в които той е управител или може да наложи или възпрепятства вземането на решения.

Чл.23.1. Решенията на общото събрание се вземат с мнозинство от присъстващите.

2. Решенията по член 15, точка: 1, 12 се вземат с мнозинство от 2/3 от присъстващите.

3. По въпроси, които не са включени в обявения в програмата дневен ред, не може да се вземат решения.

 НАСТОЯТЕЛСТВО

Чл. 24.1. Настоятелството се състои от 5 члена, избрани за срок от 5 години. Същите да нямат родствени връзки по права и съребрена линия до 4-та степен.

2. Настоятелството:

а/ свиква Общото събрание;

б/ осигурява изпълнението на решенията на Общото събрание;

в/ подготвя и внася в Общото събрание проект за бюджет на читалището;

г/ подготвя и внася в общото събрание отчет за дейността на читалището;

д/ разпорежда се с имуществото на читалището;

е/ определя реда и организира извършването на дейността на читалището, включително и тази в обща полза и носи отговорност за това;

ж/ назначава секретаря на читалището, утвърждава длъжностната му характеристика и определя трудовото му възнаграждение;

з/ приема членове на читалището по тяхна писмена молба, с която те заявяват, че приемат устава на читалището, че са съгласни с определения от общото събрание членски внос за съответната календарна година. Приемането на нови членове се извършва най-късно до седем дни преди провеждането на годишното отчетно-изборно събрание на читалището;

и/ взема решения за сключване на договори с ръководители, репетитори и други лица, необходими за осъществяване на читалищната дейност;

й/ определя и утвърждава размера на месечните хонорари и взема решения за награждаване на ръководители и самодейци;

к/ взема решения и утвърждава договори за наем на помещения, собственост на читалището;

л/ взема решения по всички въпроси, които по закон или съгласно устава не спадат в правата на друг орган.

3. Настоятелството може да взема решения, ако на заседанието присъствуват повече от половината от неговите членове.

4. Присъствуващо е и лице, с което има двустранна телефонна или друга връзка, гарантираща установяване на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателствуващия заседанието.

5. Настоятелството взема решенията си с мнозинство повече от половината от членовете си, а решенията по чл.24, ал 2, т. “д”, “е” единодушно от всички членове.

6. Настоятелството може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на настоятелството.

7. Настоятелството провежда редовни заседания най-малко 6 пъти годишно.

ПРЕДСЕДАТЕЛ

Член 25.1. Председателят на читалището е член на настоятелството и се избира от общото събрание за срок от 5 години.

2. Председателят:

а/ организира дейността на читалището съобразно закона, устава и решенията на общото събрание;

б/ представлява читалището;

в/ свиква и ръководи заседанията на настоятелството и председателствува общото събрание;

г/ отчита дейността си пред настоятелството;

д/ сключва и прекратява трудовите договори със служителите, съобразно с бюджета на читалището и въз основа решение на настоятелството.

СЕКРЕТАР

Чл. 26.1 Секретарят на читалището се назначава от Настоятелството. Той не може да бъде в роднински връзки с членовете на Настоятелството и на Проверителната комисия по права и по съребрена линия до четвърта степен, както и да бъде съпруг/ съпруга на председателя на читалището.

2. Секретарят:

а/ организира изпълнението на решенията на Настоятелството, включително решенията за изпълнението на бюджета;

б/ ръководи текущата – основна и допълнителна дейност на читалището;

в/ отговаря за работата на щатния и хонорувания персонал;

г/ представлява читалището заедно и поотделно с председателя

ПРОВЕРИТЕЛНА КОМИСИЯ

Член 27.1. Проверителната комисия се състои най-малко от трима членове, избрани за срок от пет години.

2. Членовете на проверителната комисия не могат да бъдат лица, които са в трудово-правни отношения с читалището или са роднини на членовете на настоятелството по права линия, съпрузи, братя, сестри и роднини по сватовство от първа степен.

3. Проверителната комисия осъществява контрол върху дейността на настоятелството, председателя и секретаря на читалището, по спазване на Закона, Устава и решенията на Общото събрание.

4. При констатирани нарушения, проверителната комисия уведомява Общото събрание на читалището, а при данни за извършено престъпление – органите на прокуратурата.

5. Председателят на Проверителната комисия се избира от Общото събрание.

Член 28 За членове на Настоятелството, Проверителната комисия и Секретари на читалището не могат да бъдат избирани лица, които са осъждани на лишаване от свобода за умишлени престъпления от общ характер.

ГЛАВА ШЕСТА

ИМУЩЕСТО И ФИНАНСИРАНЕ

Член 29 Имуществото на читалището се състои от право на собственост и от други вещни права, вземания, ценни книжа, други права и задължения, регламентирани от закона.

Член 30 Читалището набира средства от следните източници:

а) членски внос;

б) културно-просветна и информационна дейност;

в) субсидия от държавния и общинския бюджет;

г) наеми от движимо и недвижимо имущество;

д) приходи от стопанска дейност, предвидена в настоящия устав;

е) дарения, спонсорства и завещания;

ж) други приходи, незабранени от закона.

Член 31 Всички членове на читалището дължат годишен членски внос, който се определя от Общото събрание и бива:

а) индивидуален;

б) колективен.

Член 32 При приключване на счетоводния баланс със загуба Общото събрание може да вземе решение за допълнителни вноски на членовете за покриването й с квалифицирано мнозинство от 2/3 от присъстващите.

Член 33.1. Читалището не може да отчуждава недвижими вещи и да учредява ипотека върху тях.

2. Движими вещи могат да бъдат отчуждавани или залагани само по решение на Настоятелството.

Член 34 Недвижимото и движимо имущество, собственост на читалището, както и приходите от него не подлежат на принудително изпълнение, освен за вземания, произтичащи от трудови възнаграждения.

Член 35.1. Настоятелството изготвя годишния отчет за приходите и разходите, който се приема от Общото събрание.

2. Отчетът за изразходваните от общинския бюджет средства се представя в Община Крумовград.

Член 36.1.Читалището извършва следната допълнителна стопанска дейност:

а/ осъществява социални дейности и услуги, подпомагащи лица и семейства, както и такива, свързани с отглеждането, възпитанието, обучението и уплътняването на свободното време на деца и млади хора, във връзка с осъществяване на предмета си на дейност;

б/ осъществява обучения на деца, младежи и лица в трудоспособна възраст, професионална квалификация и преквалификация, консултантска дейност;

в/ работи за преодоляване на междуетническите проблеми и бедността на засегнатите социални групи и общности;

г/ развива културен и семинарен туризъм в страната и чужбина.

2. Читалището няма да извършва стопанска дейност, която не е свързана с предмета на основните дейности, предвидени в настоящия Устав, и ще ползува приходите от нея само за постигане целите на читалището.

3. Извършването на дейностите по ал.1 се подчинява на условията и реда, определени със законите, които ги регулират.

4. Читалището не разпределя печалба.

РАЗХОДВАНЕ НА ИМУЩЕСТВОТО

Член 37.1. Читалището може безвъзмездно да разходва имуществото и да осъществява дейността, насочена за реализиране на целите, определени по реда на този устав и ЗЮЛНЦ.

2. За безвъзмездното разходване имуществото на читалището по чл. 41, ал. 3 ЗЮЛНЦ Общото събрание взема мотивирано решение с квалифицирано мнозинство 2/3 от всички негови членове.

3. Читалището подбира лицата и начина на тяхното подпомагане в зависимост от целите и финансовите си възможности съгласно обявения ред и правилата за осъществяване на дейността. Информацията за реда, по който се извършва подборът, е общодостъпна и се вписва в централния регистър.

4. Читалището не може да сключва сделки с лицата по чл. 41, ал. 3 ЗЮЛНЦ, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на читалището или са сключени при общи условия, публично обявени.

ЕЖЕГОДЕН КОНТРОЛ

Член 38.1. В срок до 31.01. на всяка календарна година Настоятелството съставя годишен счетоводен отчет и го представя за заверка на лицензиран експерт-счетоводител, определен от общото събрание.

2. В същия срок се изготвя доклад за дейността на сдружението по чл.40, ал.2 ЗЮЛНЦ.

3. В срок до 31 май на всяка година Настоятелството заявява за вписване в централния регистър на МП на РБ и представя заверен годишен счетоводен отчет, доклада си по предходната алинея и другите предвидени в чл.46, ал.2 ЗЮЛНЦ документи.

 КНИГИ НА ЧИТАЛИЩЕТО

Член 39 Общото събрание и настоятелството водят книги за протоколите от всички проведени заседания. Председателстващите заседанията и лицата, изготвили протоколите, ги удостоверяват с подписите си и отговарят за верността на съдържанието им.

 ПРЕОБРАЗУВАНЕ

Член 40 Читалището не може да се преобразува в юридическо лице с нестопанска цел за осъществяване на дейност в частна полза.

 ПРЕКРАТЯВАНЕ

Член 41.1. Читалището може да бъде прекратено по решение на общото събрание, вписано в регистъра на Окръжен съд.

2. Читалището може да бъде прекратено по решение на Окръжен съд в случаите на чл.13, ал.1, т. 3 ЗЮЛНЦ.

3. Читалището може да бъде прекратено по решение от Окръжен съд, постановено по искане на министъра на културата или на прокурора.

4. Читалището може да бъде прекратено, когато не развива дейност за период от две години.

5. Читалището може да бъде прекратено, когато е обявено в несъстоятелност.

6. Читалището може да бъде прекратено, когато не е учредено по законния ред.

ЛИКВИДАЦИЯ

Член 42.1. При прекратяване на читалището се извършва ликвидация, за която се прилагат разпоредбите на Търговския закон.

2. Ликвидацията се извършва от настоятелството, а в случаите на член 13, ал.4 и чл.14, ал.3 ЗЮЛНЦ, ликвидаторът се определя от Окръжен съд Кърджали.

3. Ликвидаторът е длъжен да удовлетвори кредиторите на читалището от наличните парични средства, а ако това е невъзможно – чрез осребряване първо на движимото и едва след това на недвижимото имущество на читалището. Той няма право по какъвто и да е начин да прехвърля имущество на лица по чл. 43, ал.2 ЗЮЛНЦ.

ИМУЩЕСТВО СЛЕД ЛИКВИДАЦИЯТА

Член 43 Имуществото, останало след удовлетворяване на кредиторите, се предоставя по следния ред:

1. На друго народно читалище със същите или близки цели до тези на прекратеното читалище, което е определяемо според разпоредбите в устава.
2. Ако подобно определяне липсва в устава, имуществото се предоставя на читалище, определено с решение на Кърджалийски Окръжен съд.
3. Ако имуществото не бъде предоставено по този ред, то се предава на Община Черноочене, като тя е длъжна да го предостави за извършване на читалищна дейност, която е възможно най-близка до тази на прекратеното читалище.

ПРЕХОДНИ И ЗАКЛЮЧИТЕЛНИ РАЗПОРЕДБИ

&1. Този устав е приет на Общо събрание на НЧ „НИКОЛА ВАПЦАРОВ”, проведено на 17.07.1997 г. в село Комунига, община Черноочене, област Кърджали. Изменен на проведеното на 13.04.2010 г. в село Комунига, община Черноочене, област Кърджали Общо събрание, който се счита за единна и неразделна част от протоколите.

&2. Списъкът на членовете, подписали Устава да се счита неразделна част от този Устав.

&3. За неуредените в този устав случаи, както и относно тълкуването и прилагането на неговите разпоредби, се прилагат разпоредбите на ЗЮЛНЦ и ЗНЧ. Разпоредбите на този устав, в случай, че противоречат на закона, се заместват по право от повелителните му правила.

**ОТЧЕТ ЗА ДЕЙНОСТТА НА**

 **НЧ ,,НИКОЛА ВАПЦАРОВ-С.КОМУНИГА 1957” ЗА 2023 ГОДИНА**

 Народно читалище,,Никола Вапцаров-с.Комунига 1957” развива и обогатява културния живот в селото. Съществена част от дейността на читалището е грижата за разширяване и развитие на любителското художествено творчество. Художествено творческата дейност цели запазване и развитие на традиционните ценности на българският народ,съхранение на обичаите и традициите както и създаване на нови традиции, породени от нуждите на местните общности. Чрез тази дейност, читалището работи за привличане на младите хора и учениците към училищните самодейни колективи, както и за осмисляне на свободното време на учениците през лятната ваканция. Ще се работи за развитие и обогатяване на културния живот в населеното място. Членовете на читалището за 2023 г. са 60, които са физически лица. През годината няма отчислени книги. През 2023 г. читалището кандидатства с проект по програма „Българските библиотеки-съвременни центрове за четене и информираност” 2023 и получи финансиране. Закупени са 73 книги на стойност 1229 лева. Към дата 31.12.2023 г библиотеката наброява 2105тома. Потребителите за отчетния период са213, от които 48 са до 14 г. Броят на заетите библиотечни документи е 2765.

 Създадохме необходима уютна обстановка за търсене и прочитане на книгите. Салонът ни беше винаги на разположение за провеждане на културни мероприятия. Бяха проведени такива на празниците. Битовата група от учениците от ОУ,,Васил Левски” с ръководител Фатмегюл Мустафа и Виждан Сюлейман представиха пред населението програма по случай Рамазан и Курбан Байрам. Групата изпълни програма със съвременна музика, придружена с клипове. Със съдействието на читалището се проведе

и новогодишно празненство с учениците от ОУ,,Васил Левски”. Имаше томболи, размяна на подаръци. Децата получиха подаръци от читалищния секретар. И през 2024 г. НЧ,,Никола Вапцаров- с. Комунига1957” ще се стреми да е в полза на местното население както с читалищната си дейност, така и с библиотечната, придържайки се към устава на читалището.

**План- програма за дейността на НЧ ,,Никола Вапцаров –с.Комунига 1957” за 2024 година**

 **Януари**

 Изготвяне на табла по случай рождението на Райна Княгиня - учителка, ушила знамето на Априлското въстание, П. К. Яворов, Алеко Константинов и Христо Ботев

 Отбелязване на Бабин ден

 Ден на родилната помощ

 Зимна приказка- среща с любими приказки

 **Февруари**

 Ден на лозаря-Трифон Зарезан

 Свети Валентин

 Отбелязване на годишнината от обесването на Васил Левски Ден на майчиния език

 Работилница за изработване на мартеници

 **Март**

 1 март- ден на мартеницата. Българската мартеница-символ за здраве и сила.

 Раздаване на мартеници на децата от детската градина

 Изготвяне на табло по случай 3 март

 Отбелязване на 8 март –„Жената –извор на вдъхновение и красота”

 Посрещане на първа пролет – „Пролет моя, моя бяла пролет”

 **Април** Ден на хумора и сатирата - светът е оцелял, защото се е смял - маратон

Отбелязване деня на книгата и авторското право

Рамазан Байрам

 **Май**

 Ден на труда

 Гергьов ден-селско увеселение

 Професионален празник – 11 май ден на библиотекаря

 Ден на славянската писменост и култура

 **Юни**

 Ден на детето

 Ден на Ботев и загиналите за свободата на България

Курбан Байрам

 **Юли**

 Отбелязване на рождения ден на Васил Левски

 Пикник с децата, летни мероприятия

 **Август**

 Лято в библиотеката

 Моето безгрижно лято - рисунка на асфалт

 **Септември**

 Съединението на България

 Беседа с ученици

 Посрещане на първи учебен ден

 Ден на независимостта

 **Октомври**

 Музикална вечер по случай международния ден на музиката и поезията

 Ден на учителя

 Ден на възрастните хора - посещение на възрастен човек с учениците от ОУ ,,Васил Левски”

 Национална седмица на четенето

 **Ноември**

 Ден на народните будители - беседа с учениците от ОУ ,,Васил Левски”

 Отбелязване рождението на Никола Вапцаров, Йордан Йовков

**Декември**

 Световен ден за борба със спин

 Конкурс за изработване на коледни картички

 Четене на коледни приказки

 Раздаване на подаръци

**СПИСЪЧЕН СЪСТАВ НА ЧЛЕНОВЕ НА НАСТОЯТЕЛСТВО И ПРОВЕРИТЕЛНА КОМИСИЯ**

**Настоятелство:**

1. Фатмегюл Исмаил Мустафа
2. Музафер Шюкри Бейсим
3. Виждан Исмет Сюлейман
4. Сибел Айваз Салим
5. Танер Тахирюмер Мехмед

**Проверителна комисия:**

1. Серхан Салимехмед Шабан
2. Хафизе Осман Мурад
3. Нефизе Фикрет Сюлейман